**Tönköl József**

***Bár el se mentél volna***

**Bár el se mentél volna, hogy abban a városban kóborolj,**

**széjjelcsúszott macskaköveken, elfelejtett parton,**

**ahol a Rába kettős hídja alatt szomorú a víz,**

**akármilyen záporozó eső esik, nem mos tisztára,**

**árván ott maradsz, mint akinek nincsen senkije,**

**csak a kertje és az Isten, halsz meg, nem akarsz jó lenni,**

**suttogni bogarakkal, csak ülsz a padon,**

**nyakba való sállal, kalapodon regruta-szalagok,**

**s arra gondolsz, amit olvastál:**

**a hosszú utazások összezsugorítják a szívet,**

**mint a maratoni úszás,**

**mintha kiszakadt volna belőled egy liliomos oltár,**

**leveszik Jézust a magas dorongokkal felemelt keresztről,**

**szelíden fekszik kövecses Káptalandombon,**

**lebegő galambok meg is siratják, nézed lábainak szegét,**

**a nádszálat, tövisből font koronát,**

**dárdára tűzött szivacsot,**

**a harminc ezüstpénzt, az ostorokat, kalapácsot, kötelet,**

**ma, holnap és minden időben járhatnál a magad földjén,**

**barázdában, szivárványíj alatt,**

**madzagon lógó pincekulccsal,**

**nyugtalanul, szomjas napokkal, vihetnél szőlőt a lánynak,**

**emlékezve dadogásodra,**

**arra, hogy szeretett valaki, mégse mondod meg, ki volt,**

**ki áztatta könnyeivel lágyabbra a mezőt,**

**ki volt szívedtől elzárva, messzi tőled, mint a Malomsűrű,**

**fölötted erdő az ég, szarvasai tisztásokon suhannak át,**

**kiáltásuk benned a legnémább, míg holttá változol,**

**elveszel, kifeszített mellel banyafához kötözve,**

**s csak leng élettelen kezed a tájon,**

**hol déli szél próbálja kicsomózni az erős szíjakat,**

**maradtál volna velünk, itt fekete nap a hordók árnyéka,**

**a gesztenyefák sátra is, tüzet vihetnél hegymestereknek,**

**kiteregethetnéd csontjaikat,**

**amikor vesztik a rongyos lobogót az aranyszínű méhek,**

**elűzné fejedről a fagyot nővéred, húgod, bátyád, öcséd,**

**mehetnél, mint rigó az ágtól,**

**nem remélve, nem is kívánva újra áprilist, májust,**

**s mehetnél egyszer csukladozó bokával megkeresni őket.**

***Hajamat vízdudába göngyöli***

**Milyen szép tud lenni a nyár, folyó forró medre, az élet,**

**milyen szép az esőben a rét,**

**gyenge hajamat vízdudába göngyöli, hantolja el,**

**és vagyok, ami vagyok, szégyellnivalóm nincsen,**

**cseng a fű, mint a csengő,**

**halálig gyönyörűn, mint Törőcsik Mari fölött,**

**tudom, mit írtam a búcsúról,**

**és mit akartam írni a körhintáról, láncai kihűltek nagyon,**

**milyen könnyező arcokhoz visz közel ez az április,**

**miért hallgat akác-szívem, miért ez a csordás-sirató,**

**ez a színésznő-sirató, mi ez a csönd az ostor hegyén,**

**milyen lángokkal hajnalodik sovány tehenek páskomán,**

**lángoló folyókban, kukacos sárral, viaszfehér koronákkal.**